РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/254-18

24. октобар 2018. године

Б е о г р а д

З А П И С Н И К

35. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 24. ОКТОБРА 2018. ГОДИНЕ

Седница је почела у 14.05 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Весовић, др Владимир Орлић, Огњен Пантовић, Снежана Б Петровић и Далибор Радичевић.

Седници су присуствовали заменици чланова Одбора: Ивана Динић (заменик Новице Тончева), Крсто Јањушевић (заменик Драгана Јовановића), Оливера Пешић (заменик Иване Стојиљковић), Ивана Николић (заменик Јовице Јевтића) и др Данијела Стојадиновић (заменик Стефане Миладиновић).

Седници нису присуствовали чланови Одбора: Јасмина Каранац, Ненад Констатиновић, Зоран Милекић, Марина Ристић, Александар Стевановић и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Маја Матија Ристић, секретар Mинистарства, Зоран Илић и Ђорђе Милић, помоћници министра.

Одбор је, једногласно, у складу са предлогом председника Одбора усвојио следећи:

Д н е в н и р е д

1. Разматрање Информације о раду Министарства грађевинарства, саобраћаја и инфраструктуре за период јануар - март 2018. године, (број 02-1330/18 од 30. 05. 2018. године);
2. Разматрање Информације о раду Министарства грађевинарства, саобраћаја и инфраструктуре за период април - јун 2018. године, број 02-3101/18 од 5. 10. 2018.године).

Пре преласка на разматрање утврђеног дневног реда председник Одбора је предложила да се обави заједнички јединствени претрес о свим тачкама дневног реда. Одбор је једногласно прихватио овај предлог.

**Разматрање прве и друге тачке Дневног реда**

У уводном излагању Маја Матија Ристић, секретар Mинистарства, указала је на делове извештаја који се односе на инфраструктурне пројекте. Истакла је да су радови на Коридору 10 на око 90% реализације пројекта, на Коридору 11 деонице 3 и 5 Обреновац – Љиг реализација је 94%, деоница 4 Уб - Лајковац би требао да буде завршена до 25. децембра, као и да су очекивања да ће и деоница Обреновац - Љиг бити пуштена до краја ове године. Што се тиче пројекта Сурчин - Обреновац то је пројекат који се спроводи годину дана и има добро извршење 60% реализације пројекта. Кад је реч о железничким пројектима у току је пројекат на изради пруге Београд – Стара Пазова, који је почео да се реализује у јулу месецу и иде уобичајеном динамиком, а деоница Стара Пазова – Нови Сад је на 34% реализације. На крају излагања указано је и на пројекте који су везани за станоградњу за припаднике снага безбедности. Уговор за прву А фазу која се односи на Врање и Ниш треба да буде закључен у наредном периоду.

С обзиром да није било пријављених за расправу Одбор се појединачно изјаснио о свакој тачки дневног реда.

Прва тачка дневног реда: **Разматрање Информације о раду Министарства грађевинарства, саобраћаја и инфраструктуре за период јануар - март 2018. године**

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период јануар - март 2018. године и одлучио, већином гласова (10 за и 1 члан је био уздржан), да га прихвати.

Друга тачка дневног реда: **Разматрање Информације о раду Министарства грађевинарства, саобраћаја и инфраструктуре за период април - јун 2018. године**

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период април - јун 2018. године и одлучио, већином гласова (10 за и 1 члан је био уздржан), да га прихвати.

На седници Одбора вођен је тонски запис.

Седница је закључена у 14.20 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић